News Room 365 WATCH LIVE TV
70 ఖాతాల్లోనే... రూ. 3.80 ల‌క్ష‌ల కోట్ల ఎన్పీఏలు
దాదాపు 70 ఖాతాలు సెప్టెంబర్‌ చివరిలోగా రిజర్వు బ్యాంకు సవరించిన ఫ్రైమ్‌వర్కులోకి రావాల్సిందేనని రేటింగ్‌ ఏజెన్సీ ఇక్రా తాజా నివేదికలో హెచ్చరించింది.
Samayam Telugu | Updated:
Jul 7, 2018, 12:30PM IST
దేశంలో మొండి బ‌కాయిల సమ‌స్య ఇప్ప‌ట్లో తీరేలా లేదు. ప్రతి త్రైమాసికంలో బ్యాంకుల్లో మొండి బకాయిల జాబితా చాంతాడంత పెరిగిపోతోంది. బడా కార్పొరేట్లు ప్ర‌భుత్వ రంగ‌ బ్యాంకుల నుంచి వేలాది కోట్ల రూపాయల రుణం తీసుకొని ఎగ్గొట్టడం రివాజుగా మారిపోయింది. తాజాగా రేటింగ్‌ ఏజెన్సీ ఇక్రా త‌యారు చేసిన గణాంకాలను చూస్తే కళ్లు బైర్లు కమ్మాల్సిందే. కేవలం 70 ఖాతాలే రూ.3.80 లక్షల కోట్ల వరకు ఎన్‌పీఏలుగా మారిపో యాయి. ఈ ఖాతాలు సెప్టెంబర్‌ చివరిలోగా రిజర్వు బ్యాంకు సవరించిన ఫ్రైమ్‌వర్కులోకి రావాల్సిందేనని రేటింగ్‌ ఏజెన్సీ ఇక్రా తాజా నివేదికలో హెచ్చరించింది.
ఈ ఖాతాలన్నీ ప్రధానంగా విద్యుత్‌, ఇంజినీ రింగ్‌, ప్రొక్యూర్‌మెంట్‌, కన్‌స్ట్రక్షన్‌ (ఈపీసీ) టెలికాం రం గాలకు చెందినవి. ఇక్రా నివేదికలో ప్రకారం చూస్తే ప్రభుత్వ రంగానికి చెందిన బ్యాంకుల నష్టం ఈ ఆర్థిక సంవత్సరం ముగిసే నాటికి పన్ను చెల్లించడానికి ముందు నష్టం రూ.41,000 నుంచి రూ.1,01,600 కోట్ల వరకు ఉంటుందని ఇక్రా ఫైనాన్షియల్‌ సెక్టార్‌ రేటింగ్‌ చీఫ్‌ అనిల్‌ గుప్తా చెప్పారు.
మొత్తంలో 70 అతి పెద్ద ఖాతాల్లో 34 ఖాతాలు ఎల‌క్ట్రిసిటీ రంగానికి చెందిన‌వి. ఇవ‌న్నీ దాదాపు 41,000 మెగావాట్ల విద్యుత్‌ ఉత్పత్తి చేసే సామర్థ్యం కలిగినవి. ఈ విద్యుత్‌ కంపెనీల అప్పులు రూ.2 లక్షల కోట్ల వరకు ఉంటుందని, ఈ ఖాతాలన్నీ ప్రస్తుతం రిజర్వు బ్యాంకు సవరించిన ఫ్రేమ్‌వర్కుకు కిందికి రావాల్సి ఉంటుందని తెలిపింది. బ్యాంకులు ఇచ్చిన రూ.3.8 లక్షల కోట్ల రుణాల్లో 92 శాతం రుణాలను బ్యాంకులు ఇప్పటికే ఎన్‌పీఏ లేదా మొండి బకాయిల ఖాతాల కిందకు తీసుకొచ్చాయి. ప్రస్తుతం బ్యాంకులు ఇచ్చిన రుణాల్లో వసూళ్లు మాత్రం పరిమితంగా ఉన్నాయని గుప్తా తెలిపారు.
గతంలో ఆర్‌బీఐ ఫ్రేమ్‌వర్కు కిందికి వచ్చిన వాటిలో ఉక్కు రంగం నుంచి బకాయిలు వసూల య్యాయి. దీనికి ఉదాహరణగా భూషణ్‌ స్టీల్‌ను టాటా స్టీల్‌ కొనుగోలు చేసి.. భూషణ్‌ స్టీల్‌కు చెందిన‌ బ్యాంకుల బకాయిలను టాటాస్టీల్‌ చెల్లించిన విషయం తెలిసిందే. విద్యుత్‌ రంగానికి వస్తే అతి పెద్ద 70 ఖాతాలు పరిస్థితి ప్రస్తుతం అగమ్యగోచరంగా మారిపోయింది. ఈ రుణాల నుంచి కొంత తోసేసి నికరంగా ఎంతకు విక్రయించాలో ఆర్‌బీఐ నిర్ణయిస్తూ తీర్మానిస్తుంది. బ్యాడ్ లోన్ల‌కు సంబంధించి ఈ ఖాతాలపై బ్యాంకులు 60 నుంచి 65 శాతం వరకు కేటాయింపులు చేయాల్సి వుంటుంది. సాధారణంగా అయితే మూడు శాతం వరకు కేటాయింపులు చేస్తే చాలు. పైన తెలిపిన ఖాతాలకు కేటాయింపులు చేయాలంటేనే రూ.1.4 లక్షల కోట్ల నుంచి రూ.2 లక్షల కోట్ల వరకు ఖాతాల్లోని సొమ్ము అవ‌స‌రం ప‌డుతుంది. వీటితో పాటు అదనంగా బాండ్‌ పోర్టుపోలియో నష్టాలను పరిగణనలోకి తీసుకుంటే ఈ ఆర్థిక సంవత్స రం ముగిసే నాటికి ప్రభుత్వ రంగానికి చెందిన బ్యాం కుల నష్టాలు భారీగా పెరిగిపోయే అవకాశాలు స్పష్టంగా కనిపిస్తున్నాయి.
ఎన్పీఏ ఖాతాల‌పై ఇక్రా తాజా నివేదిక‌
ప్రస్తుతం బ్యాంకులు పేరుకుపోతున్న మొండి బకాయిలను ఆర్‌బీఐ ప్రేం వర్కులోకి తీసుకువచ్చి వాటిని ఎన్‌సీఎల్‌టికి సిఫారసు చేయడం.. అటు తర్వాత ఆయా ఆస్తులను విక్రయించడం జరుగుతోంది. ఈ ప్రక్రియ అంతా స‌వ్యంగా జరిగితే పైన తెలిపిన ఖాతాలపై మార్చి 2019 నాటికి మొత్తం బ్యాంకింగ్ రంగ ఎన్‌పీఏ 10 శాతానికి, నికర ఎన్‌పీఏ 4.3 శాతానికి దిగివస్తుంది. లేదంటే ఈ ఖతాలకు సంబంధించిన వాటితో క‌లుపుకుని బ్యాంకుల మొత్తం ఎన్‌పీఏలు 12.2 శాతానికి, నికర ఎన్‌పీఏ 5.6 శాతానికి ఎగబాకుతాయి.
మార్చి 2018 నాటికి ప్ర‌భుత్వ రంగ‌ బ్యాంకుల మొత్తం ఎన్‌పీఏ, నికర ఎన్‌పీఏలు వరుసగా 11.6 శాతం, 6.2 శాతంగా నమోదయ్యాయి. ఇదే నివేదికలో ప్రైవేట్‌ రంగానికి చెందిన బ్యాంకుల కేటాయింపులు గరిష్ఠ, నికర కేటాయింపులు ఈ ఆర్థిక సంవత్సరం ముగిసే నాటికి రూ.22,500 కోట్ల నుంచి రూ.33,300 కోట్లకు దిగివస్తాయని, మార్చితో ముగిసిన ఆర్థిక సంవత్సరంలో రూ.50,300 కోట్ల వరకు కేటాయింపులు చేశాయని ఇక్రా నివేదించింది.
ఇది ఇలాగే కొన‌సాగితే బ్యాంకుల న‌ష్టాలు ఇప్పుడున్న స్థాయి నుంచి పెరిగినా ఆశ్చ‌ర్య‌పోవాల్సిన అవ‌స‌రం లేద‌ని ఇక్రా జోస్యం చెప్పింది. వ‌చ్చే ఆర్థిక సంవ‌త్స‌రంలో రూ.419 నుంచి రూ.1016 కోట్ల మ‌ధ్య బ్యాంకుల న‌ష్టాలు ఉండొచ్చ‌ని అంచ‌నా వేసింది. దీని కార‌ణంగా ఒక‌వేళ అంచ‌నా మేర‌కు గ‌రిష్ట న‌ష్టం వ‌చ్చిన‌ట్ల‌యితే ప్ర‌భుత్వం బ్యాంకుల‌కు కేటాయించే మూల‌ధ‌నం విలువ పెర‌గొచ్చ‌ని ఇక్రా నివేదించింది.